Publiek genooi na grondsittings | News24
Publiek genooi na grondsittings
DIE landwye sittings oor grondonteiening sonder vergoeding skuif die week na die Oos-Kaap met vier openbare vergaderings wat tussen Maandag en Saterdag oor die provinsie heen gehou word.
Die vergaderings is deel van 'n proses om landsburgers die kans te gee om hul menings te lig oor die voorgestelde wysiging van art. 25 van die Grondwet om grondonteiening sonder vergoeding toe te laat.
Gift Ngqondi, provinsiale ANC-woordvoerder, sê alle inwoners moet dié vergaderings beskou as 'n afspraak wat hulle nie kan misloop nie.
Ngqondi sê 'n hele paar afgevaardigdes van die ANC sal die vergaderings bywoon, maar Yazini Tetyana, provinsiale koördineerder van die EFF, sê hulle sal nie afgevaardigdes stuur nie.
Hy verwag geen geweld of onluste by die vergaderings nie. "Histories gesproke is die Oos-Kaap nie gewelddadig nie. Ons is 'n provinsie wat sake debatteer. Al stem ons nie ooreen nie, ons luister na mekaar."
Nqaba Bhanga, die DA se provinsiale leier, het ook die provinsie se inwoners aangemoedig om die vergaderings by te woon.
Hy sê DA-verteenwoordigers sal die vergaderings bywoon en meen die debat is uiters belangrik om diegene wat eienaarskapsregte van hul grond geweier is, te bemagtig.
"Ons glo mense moet titelaktes vir hul eiendom gegee word om hul waardigheid te herstel. Ons almal moet staatsbesit van grond, namens individue, verwerp. Ons kan nie weer, soos in die apartheidsdae, teruggaan na grondhuur nie," sê Bhanga.
Die vier sittings wat reeds in die Oos-Kaap is sluit in Mthata (23 Julie), Queenstown (25 Julie), Oos-Londen (26 Julie) en Saterdag, 28 Julie 11:00-16:00 word 'n sitting in die Sarah Baartman-distriksmunisipaliteit-stadsaal, Jansenville, Beyers Naude-plaaslike munisipaliteit gehou.